Δολοφονία της Τάμμυ Τερέλ

Η Τάμμυ Κορίν Τερέλ (Αγγλικά: Tammy Corrine Terrell, 4 Ιουλίου 1963 –  4 Οκτωβρίου 1980) ήταν μια νεαρή Αμερικανίδα που έπεσε θύμα ανθρωποκτονίας στο Ρόσγουελ του Νέου Μεξικού. Το πτώμα της ανακαλύφθηκε στις 5 Οκτωβρίου του 1980, στο Χέντερσον της Νεβάδα και παρέμεινε αγνώστων στοιχείων μέχρι τον Δεκέμβριο του 2021. Η περίπτωση της έχει επισημανθεί ως έμπνευση για περισσότερη ερεύνα στην επίλυση άλλων "ψυχρών υποθέσεων", που αφορούν θύματα ανθρωποκτονίας με άγνωστη ταυτότητα.

Πριν από την ταυτοποίηση της, ήταν γνωστή ως η "Άγνωστη γυναίκα του Αρόιο Γκράντε".

Ανακάλυψη 
Περίπου στις 9:20 μ.μ. στις 5 Οκτωβρίου του 1980, το γυμνό σώμα μιας λευκής έφηβης ή νεαρής ενήλικης γυναίκας μεταξύ 13 και 25 ετών (αργότερα οι αρχές πίστευαν ότι ήταν 17 – 18 ετών) βρέθηκε άσχημα χτυπημένο με πολλαπλά τραύματα στο πίσω μέρος του κεφαλιού της και στο πίσω μέρος του δεξιού της αυτιού (τα οποία πιστεύεται ότι προερχόταν από σφυρί). Επίσης, είχε σημάδια τραυματισμού στο πρόσωπο και επτά μαχαιριές στην πάνω αριστερή περιοχή της πλάτης της.   Επιπλέον, ένα από τα κάτω δόντια της έσπασε κατά την επίθεση, ενώ υπήρχαν ενδείξεις ότι το θύμα δέχτηκε και σεξουαλική επίθεση. 

Το πτώμα βρέθηκε ακριβώς νότια του αυτοκινητόδρομου State Route 146, κοντά στο Αρόιο Γκράντε, όπου σήμερα βρίσκεται η περιφερειακή οδός I-215 Beltway.        Η γυναικά, είχε τοποθετηθεί μπρούμυτα σε μια στάση που περιγράφτηκε ως «πόζα». Η νεκρή ανακαλύφθηκε από δύο αδέρφια που οδηγούσαν σε ένα χωματόδρομο, ο ένας εκ των οποίων ήταν αστυνομικός εκτός υπηρεσίας.   Ο θάνατος της προήλθε από ένα άγνωστο όργανο με δύο δόντια, περίπου 7,6 εκατοστών σε μάκρος, το οποίο χρησιμοποιήθηκε για να μαχαιρώσει το θύμα. Το σώμα φαινόταν να είχε πλυθεί, ενώ ένα κομμάτι κίτρινης ή πορτοκαλί κουρτίνας μπάνιου βρέθηκε κοντά στην γυναίκα. Παρόλα αυτά δεν βρέθηκαν ρούχα, παπούτσια, κοσμήματα και στοιχεία ταυτοποίησης δίπλα στο πτώμα. Διαπιστώθηκε όμως ότι πιθανότατα είχε πεθάνει μια μέρα πριν ανακαλυφθεί το πτώμα της.

Τα μαλλιά της γυναίκας είχαν φυσική πυρόξανθη απόχρωση με μάκρος μέχρι τους ώμους, το ύψος της ήταν 1,57 μέτρα και το βάρος της 44 - 50 κιλά. Τα μάτια της ήταν καστανοπράσινα ή μπλε (κάποιες πηγές λένε πράσινα) και είχε ένα μικρό (περίπου ″× ″), ερασιτεχνικό τατουάζ του γράμματος "S" στο εσωτερικό του δεξί της πήχη, φτιαγμένο με μπλε μελάνι.   Το τατουάζ φαινόταν να είχε φτιαχτεί πολύ πρόσφατα. Στον αριστερό της δικέφαλο είχε μια ουλή εμβολιασμού , ενώ υπήρχε η πιθανότητα να είχε σπάσει το σαγόνι της στο παρελθόν.  Η άγνωστη είχε τρυπημένα αυτιά και τα νύχια της ήταν βαμμένα ασημί.

Επιπρόσθετα, η γυναίκα είχε ακόμα τους φρονιμίτες της (οι οποίοι ήταν χτυπημένοι), καθώς και ένα ορατό κενό ανάμεσα στα δύο της πάνω δεξιά δόντια. Το θύμα είχε σφραγίσματα σε μερικά από τα δόντια της, γεγονός που πιστοποίησε ότι κατά την διάρκεια της ζωής της είχε λάβει επαγγελματική οδοντιατρική φροντίδα.Τέλος, το θύμα είχε υποβληθεί σε μια ασυνήθιστη «διαδικασία χειρουργικού ράμματος» για να ισιώσει ένα από τα δόντια της, κάτι που έκανε τους ερευνητές να πιστέψουν ότι η γυναικά δεν ήταν άστεγη ή φτωχή.

Ο αστυνομικός που ανακάλυψε το σώμα της, πρόσφερε χρήματα για την ταφή της σορού της, και μέχρι σήμερα συνεχίζει να επισκέπτεται τακτικά τον τάφο της γυναίκας με τη σύζυγο του και να αφήνουν λουλούδια στη μνήμη της.

Έρευνα 

Οι ανακριτές κατέβαλαν εκτεταμένες προσπάθειες για να αναγνωρίσουν την νεαρή γυναίκας. Πήραν τα δακτυλικά της αποτυπώματα και κατέγραψαν τα οδοντικά της χαρακτηριστικά. Εντούτοις, αυτά τα στοιχεία αναγνώρισης δεν ήταν αρκετά για να συνδέσουν την νεκρή με την ταυτότητα κάποιας γυναίκα που είχε δηλωθεί αγνοούμενη. Ταυτόχρονα όμως χρησιμοποίησαν διάφορες ιατροδικαστικές ανακατασκευές προσώπου του θύματος, οι οποίες δημιουργήθηκαν με σκοπό να πλησιάσουν όσο ήταν εφικτό, την πραγματική εικόνα της άγνωστης γυναίκας όταν ήταν ακόμα ζωντανή. Επιπρόσθετα, αρκετές τηλεοπτικές εκπομπές μετέδωσαν πληροφορίες για την υπόθεση με την ελπίδα να έρθουν αξιόλογες πληροφορίες. Ωστόσο καμία από αυτές δεν οδήγησε στην αναγνώριση της άγνωστης ή στη σύλληψη του δολοφόνου της.  Τελικά, το προφίλ DNA του θύματος αναπτύχθηκε από το Πανεπιστήμιο του Βόρειου Τέξας (με εκταφές των οστών της τα έτη 2002, 2003, 2009 και το 2016) και καταχωρήθηκε στις ηλεκτρονικές εθνικές βάσεις δεδομένων. Παρόλα αυτά, ούτε αυτές οι προσπάθειες κατάφεραν να αποκαλύψουν την ταυτότητα της "Άγνωστης γυναίκας του Αρόιο Γκράντε".  

Στην εκταφή που έγινε το 2003, οι αρχές είχαν στα χέρια τους σημαντικές πληροφορίες για μια αγνοούμενη κοπέλα από την Καλιφόρνια. Ωστόσο και αυτή η πιθανότητα αποδείχτηκε άκαρπη, εφόσον η ανάλυση DNA έδειξε ότι δεν ήταν το ίδιο πρόσωπο.  Κατόπιν, άλλες είκοσι αγνοούμενες αποκλείστηκαν ως πιθανές ταυτότητες του θύματος. 

Την περίοδο που βρέθηκε το σώμα του θύματος, ο πρώην ιατροδικαστής της Κομητείας Κλαρκ, συνεργάστηκε με το Εθνικό Κέντρο για τα Εξαφανισμένα & Κακοποιημένα Παιδιά (NCMEC) για να βοηθήσει στην υπόθεση. Σε ένα βίντεο που κυκλοφόρησε τον Οκτώβριο του 2015, ανέφερε τα εξής: «Σε κάποιον λείπει το κοριτσάκι του – κάποιος γνωρίζει ποια είναι – κάποιος πρέπει να εμφανιστεί και να μας βοηθήσει». Κατόπιν δήλωσε ότι είχε την ελπίδα ότι οι ανακατασκευές που δημιουργήθηκαν με βάση τα χαρακτηριστικά του θύμα θα πυροδοτήσουν την αναγνώριση της.

Ταυτοποίηση 
Στις 2 Δεκεμβρίου του 2021, το Αστυνομικό Τμήμα του Χέντερσον ανακοίνωσε ότι η "Άγνωστη γυναίκα του Αρόιο Γκράντε" είχε ταυτοποιηθεί ως η 17χρονη Τάμμυ Κορίν Τερέλ από το Ρόσγουελ του Νέου Μεξικού. Αναγνωρίστηκε μέσω της ιατροδικαστικής γενεαλογίας σε μια προσπάθεια υπό την επίβλεψη της γενεαλόγου Μπάρμπαρα Ρέι Βέντερ, η οποία συμμετείχε επίσης στην ταυτοποίηση του δολοφόνου του Golden State το 2018. Δείγματα DNA πάρθηκαν και από τις δύο αδερφές της Τερέλ και χρησιμοποιήθηκαν για τη θετική ταυτοποίηση της. 

Η Τάμμυ εθεάθη για τελευταία φορά ζωντανή στις 28 Σεπτεμβρίου του 1980, στο Λούνα Παρκ του Ρόσγουελ του Νέου Μεξικού.  Αργότερα το ίδιο βράδυ, εθεάθη σε ένα εστιατόριο της περιοχής συντροφιά με έναν λευκό άνδρα και μια γυναίκα. Πιστεύεται ότι πήγαιναν σε άγνωστο προορισμό στην Καλιφόρνια και εκείνη έπεσε θύμα σεξουαλικής εμπορίας.  Η έρευνα για τη δολοφονία της βρίσκεται σε εξέλιξη.

Αναφορές 

Γυναίκες θύματα δολοφονίας
Δολοφονίες στις Ηνωμένες Πολιτείες
Ανεξιχνίαστα εγκλήματα